teknisk justering af den finansielle ramme for 2019 på grundlag af udviklingen i BNI (ENS 2010) (artikel 6 i Rådets forordning nr. 1311/2013 om fastlæggelse af den flerårige finansielle ramme for årene 2014-2020)

indledning

FFR-forordningen som ændret ved Rådets forordning (EU, Euratom) nr. 2015/623 af 21. april 2015 og som justeret i den tekniske justering (TJ) for 2018 indeholder en tabel over den finansielle ramme for EU-28 for perioden 2014-2020 udtrykt i 2011-priser (tabel 1).

I henhold til FFR-forordningens artikel 6, stk. 1, foretager Kommissionen hvert år forud for budgetproceduren for regnskabsår n+1 en teknisk justering af den flerårige finansielle ramme (FFR) på grundlag af udviklingen i EU's bruttonationalindkomst (BNI) og i priserne og underretter Rådet og Europa-Parlamentet om resultaterne. Med hensyn til priserne fastsættes udgiftslofterne i løbende priser ved brug af den faste årlige deflator på 2 %, som er fastsat i FFR-forordningens artikel 6, stk. 2. Denne meddelelse omfatter de senest foreliggende økonomiske prognoser hvad angår udviklingen i BNI.

Kommissionen beregner samtidig den margen, der er til rådighed under loftet for egne indtægter, som er fastsat i overensstemmelse med den nye afgørelse om egne indtægter, 2014/335/EU, Euratom (AEI 2014), det absolutte beløb for margenen til uforudsete udgifter som omhandlet i FFR-forordningens artikel 13, den samlede margen for betalinger som omhandlet i artikel 5 og den samlede margin for forpligtelser som omhandlet i FFR-forordningens artikel 14. Desuden skal underloftet for udgiftsområde 2 for markedsrelaterede udgifter og direkte betalinger justeres efter overførslerne mellem søjle I og udvikling af landdistrikterne.

Efter ikrafttrædelsen af AEI 2014 blev lofterne for egne indtægter og loftet for forpligtelsesbevillinger tilpasset de nye BNI-data i henhold til det europæiske national- og regionalregnskabssystem (ENS 2010). Det maksimale beløb i egne indtægter er nu fastsat til 1,20 % af BNI (mod tidligere 1,23 %) og det maksimale beløb i forpligtelser til 1,26 % af BNI (mod tidligere 1,29 %).

Det Forenede Kongerige har i henhold til artikel 50 i TEU meddelt, at det agter at forlade Den Europæiske Union pr. den 30. marts 2019. Ikke desto mindre betragtes Det Forenede Kongerige som en medlemsstat i forbindelse med denne tekniske justering. Det fremgår af punkt 59 i den fælles rapport fra forhandlerne for Den Europæiske Union og Det Forenede Kongeriges regering og meddelelsen fra Kommissionen til Det Europæiske Råd, at "Det Forenede Kongerige vil bidrage til og deltage i gennemførelsen af Unionens årlige budget for årene 2019 og 2020, som om det var forblevet i Unionen".

Formålet med denne meddelelse er at forelægge Rådet og Europa-Parlamentet resultatet af de tekniske justeringer (EU-28) for regnskabsåret 2019 i henhold til FFR-forordningens artikel 6.

2.Justering af tabellerne over den flerårige finansielle ramme (bilag — tabel 1-2)

Tabel 1 viser den finansielle ramme for EU-28 i 2011-priser som indeholdt i bilag I til FFR-forordningen og justeret i henhold til artikel 3, stk. 1, og artikel 5.

Tabel 2 viser den finansielle ramme for EU-28 justeret for 2019 (dvs. i løbende priser). Den finansielle ramme udtrykt i procent af BNI er opdateret med de senest foreliggende økonomiske prognoser (forår 2018) og er justeret i henhold til FFR-forordningens artikel 3, stk. 1, og artikel 5.

2.1.Det samlede tal for BNI

Ifølge de senest foreliggende prognoser udgør BNI for 2019 16 489 019 mio. EUR i løbende priser for EU-28. I henhold til FFR-forordningens artikel 6, stk. 4, foretages der ikke andre tekniske justeringer for det pågældende år, hverken i løbet af regnskabsåret eller i følgende regnskabsår i form af efterfølgende korrektioner. Det oplyses derfor blot til orientering, at den ajourførte BNI efter ENS 2010 er på 14 029 175 mio. EUR for 2014, 14 716 840 mio. EUR for 2015, 14 847 036 mio. EUR 2016, 15 294 451 mio. EUR 2017 og 15 892 594 mio. EUR for 2018. Af samme grund er det nugældende loft for egne indtægter på 1,20 % af BNI (ENS 2010) kun korrigeret fra og med 2018 i tabellen over den flerårige finansielle ramme i bilaget. For regnskabsårene til og med 2017 er loftet for egne indtægter på 1,23 % af BNI baseret på ENS 95.

2.2.Hovedresultaterne af den tekniske justering af den finansielle ramme for 2019

Det samlede loft for forpligtelsesbevillinger for 2019 (164 123 mio. EUR) svarer til 1,00 % af BNI.

Det tilsvarende samlede loft for betalingsbevillinger (BB-loft) (166 709 mio. EUR) svarer til 1,01 % af BNI. Hvis de seneste økonomiske prognoser lægges til grund, er der en margen under loftet for egne indtægter på 1,20 %, som udgør 31 159 mio. EUR (0,19 % af BNI for EU-28).

2.3.Justering af underloftet for udgiftsområde 2

I henhold til FFR-forordningens artikel 3, stk. 1, skal underloftet for udgiftsområde 2 for markedsrelaterede udgifter og direkte betalinger (første søjle) i perioden fra 2014 til 2020 justeres efter overførslerne mellem den første og anden søjle i overensstemmelse med retsakten om oprettelse af disse overførsler. Det samlede beløb for loftet for udgiftsområde 2 forbliver uændret.

Første justering: Underloftet for udgiftsområde 2 blev justeret for første gang i den tekniske justering af den flerårige finansielle ramme for 2015. Denne justering, som er nærmere angivet i den første tabel nedenfor, blev afspejlet i Kommissionens gennemførelsesforordning (EU) nr. 367/2014 af 10. april 2014.

Anden justering: To sæt overførsler mellem den fælles landbrugspolitiks søjler blev afspejlet i den tekniske justering af den flerårige finansielle ramme for 2016 (se anden tabel nedenfor). Disse overførsler omfattede fleksibiliteten mellem søjlerne i henhold til artikel 136a i Rådets forordning (EF) nr. 73/2009 og artikel 14 forordning (EU) nr. 1307/2013, men også det anslåede resultat af nedsættelser af de direkte betalinger i henhold til artikel 7, stk. 2, i sidstnævnte forordning. Det første sæt overførsler er fastsat i Kommissionens delegerede forordning (EU) nr. 994/2014 af 13. maj 2014 og afspejlet i Kommissionens gennemførelsesforordning (EU) nr. 1089/2014 af 16. oktober 2014. Det andet sæt overførsler er fastsat i Kommissionens delegerede forordning (EU) nr. 1378/2014 af 17. oktober 2014 og afspejlet i Kommissionens gennemførelsesforordning (EU) 2015/141 af 29. januar 2015.